[{"text_idx": "#000005", "text": "Kio estas la Bahaa Kredo?"}, {"text_idx": "#000007", "text": "Tra la historio Dio sendis al la homaro sinsekvon da diaj Edukantoj. Iliaj instruoj progresigis la civilizon. Inter tiuj diaj Edukantoj estis: Abrahamo, Kris\u0302no, Zoroastro, Moseo, Budho, Jesuo kaj Mohamedo. Lau\u0306 la sekvantoj de la Bahaa Kredo, la g\u0302is nun lasta el tiuj diaj Mesag\u0302istoj estis Baha\u0301\u2019u\u2019lla\u0301h (1817\u20131892). Li klarigis, ke tiuj mesag\u0302istoj reprezentas la saman Fonton, kaj ke iliaj misioj estas sinsekvaj kontribuoj al la disvolvig\u0302ado de la unusola religio de Dio."}, {"text_idx": "#000008", "text": "Bahaanoj kredas, ke la homaro nun tre urg\u0302e kaj nepre devas trovi komunan, unuigan opinion pri la celo kaj senco de la homa vivo kaj pri la estonteco de la homaro kiel tutmonda socio. Tia vizio troveblas en la skriboj de Baha\u0301\u2019u\u2019lla\u0301h. En miloj kaj miloj da lokoj tra la tuta mondo la instruoj de la Bahaa Kredo inspiras homojn, kiuj klopodas vivi sencoplenan, valoran personan vivon kaj kontribui al la plibonigo de sia c\u0302irkau\u0306o."}, {"text_idx": "#000009", "text": "La instruoj de la Bahaa Kredo tus\u0302as tre gravajn temojn. Inter ili estas la unueco de Dio kaj de la religioj, la unueco de la homaro kaj forigo de antau\u0306jug\u0302oj, la boneco de la homa naturo, la egaleco inter virinoj kaj viroj, la harmonio inter religio kaj scienco, la neceso de justeco en c\u0302iuj homaj aferoj, la graveco de edukado, la rilatoj inter homoj, komunumoj kaj institucioj."}, {"text_idx": "#000010", "text": "Kiel la mondo devos evolui nun por formi tutmondan, unuigitan civilizon? Instruas Baha\u0301\u2019u\u2019lla\u0301h, ke por realigi tian civilizon, necesas iam enkonduki komunan lingvon kaj skribon kaj instrui tiujn en c\u0302iuj lernejoj. Tial unu el la bahaaj principoj estas la principo de internacia helpa lingvo, kaj la neceso tian lingvon enkonduki kaj g\u0302eneraligi. La c\u0302efaj bahaaj tekstoj donas gravecon al neu\u0306trala lingvo kaj al Esperanto kiel ebla solvo de la lingva demando. Tamen ili ankau\u0306 emfazas, ke ne eblas antau\u0306scii, kiun lingvon la homaro elektos. Tial la bahaanoj ne subtenas unu specifan lingvon au\u0306 lingvoprojekton, sed precipe la ideon mem enkonduki internacian helpan lingvon. Tial ekzistas delonge amikaj rilatoj inter la bahaanoj kaj la esperantistoj."}, {"text_idx": "#000011", "text": "Bahaaj komunumoj trovig\u0302as en pli-malpli c\u0302iuj landoj. Ili havas membrojn de preskau\u0306 c\u0302iuj etnoj kaj kulturoj, kiuj surtere laboras por efektivigi la instruojn de Baha\u0301\u2019u\u2019lla\u0301h. Kune ili formas modelon de unika tutmonda komunumo, kaj kreas homaran familion."}, {"text_idx": "#000012", "text": "La internacia retejo de la bahaa komunumo estas legebla en dek lingvoj. En Esperanto funkcias la retejo de Bahaa Esperanto-Ligo."}]